
september, 2026
Vse kar moram vedeti, kako živeti,

kaj delati in kako obstati, sem se naučil v vrtcu.

Ta modrost ni bila na vrhu gore visoke šole,

temveč prav v samih temeljih vrtca.

(Robert Fulghum)

Spoštovani starši,

pred vami je publikacija  enote vrtca pri OŠ Križevci, v kateri vam na kratko predstavljamo vrtec, programe in okoliščine delovanja. Namenjena je vsem tistim, ki že imate otroke v našem vrtcu, kot vsem tistim, ki iščete vrtec za svojega otroka. 

V vrtcu Križevci se zavedamo, da smo največkrat prva ustanova, v katero stopajo vaši otroci. Zavedamo se, da  ločitev od družinskega okolja, navezanost na starše ter prihod med neznane odrasle in otroke lahko v začetku predstavlja težavno obdobje: jok, žalost, razdražljivost,…Vemo, da ne moremo nadomestiti družine oziroma staršev, prepričani pa smo, da lahko s kakovostnim delovanjem in sodelovanjem  veliko prispevamo k dopolnjevanju družinske vzgoje in vam pomagamo v skrbi za varstvo, vzgojo in izobraževanje vašega otroka. 

Otroci pridejo v vrtec iz različnih potreb, prav vsak pa prinese delček sebe in svoje družine. Zato bomo v vrtcu upoštevali vsakega posameznika ter vzgajali v duhu strpnosti, prijateljstva, spoštovanja in razumevanja. Kakovost in pristnost medsebojnih odnosov sta temelj na katerem gradimo naš skupni uspeh. Da bi bil v vaši odsotnosti vaš otrok v varnem okolju, in da bi v družbi vrstnikov ter ob vodenju in podpori strokovno usposobljenih odraslih pridobil raznovrstne izkušnje, se bomo trudili tako, da bomo otrokom nudili  kar največ spodbud za zdrav celostni razvoj kot tudi razvoj potencialov na vseh področjih. Omogočili mu bomo aktivno učenje preko igre, raziskovanja, ustvarjanja in doživljanja.

Kakovost in pristnost medsebojnih odnosov ter »zdrava« komunikacija so  temelji, na katerih bomo gradili naš skupni uspeh. Pri načrtovanju dela sledimo ciljem in načelom zapisanim v Kurikulumu za vrtce, prav tako sledimo smernicam Letnega delovnega načrta vrtca ter upoštevamo načela celostnega in uravnoteženega razvoja otroka, z upoštevanjem otrokovih individualnih razlik. Še vedno pa bomo spodbujali najrazličnejše oblike in metode za povečanje jezikovne zmožnosti ter učinkovite in ustvarjalne rabe govora.
Zato se vam, dragi starši, zahvaljujemo za zaupanje, ki ste nam ga izkazali z vključitvijo vašega otroka v vrtec. Vam in vašim otrokom pa želimo prijetno počutje in veliko nepozabnih ter dragocenih trenutkov v tem šolskem letu. 
I. PODATKI O VRTCU

Javni vrtec Križevci je bil ustanovljen s šolskim letom 1956/1957 in se je imenoval DID - Dom igre in dela. Ustanovitelj je bil okraj Ljutomer. Od leta 2008 deluje enota vrtca v novozgrajeni stavbi. 

V stavbi vrtca je osem oddelkov, in sicer štirje oddelki otrok 1. starostnega obdobja od 1 do 3 let (vhod 1 in en oddelek na vhodu 2), štirje oddelki otrok 2. starostnega obdobja.

V šolskem letu 2026/2027 je v vrtec s 1.9.2026 vpisanih 144 otrok. S 1.4.2027 bomo odprli dodatni polovični oddelek prvega starostnega obdobja in bo vključenih 150 otrok.
Skupine so bile oblikovane v skladu s 25. členom Pravilnika o normativih za opravljanje dejavnosti predšolske vzgoje. Pri oblikovanju oddelkov je bila upoštevana odločba 6. odstavka 25. člena pravilnika, v skladu s katero je lokalna skupnost izdala soglasje za povečan vpis nad normativom za 10 otrok.

Način poslovanja

Delovni teden enote vrtca Križevci traja 5 dni v tednu, in sicer od ponedeljka do petka.

Obratovalni čas vrtca je od 5.30 do 16.00.

Vrtec je odprt vse delovne dni v letu. V času šolskih počitnic in v dnevih pred in med prazniki lahko vrtec zaradi racionalizacije dela in vzdrževalnih del ter glede na število prisotnih otrok v posameznem obdobju (med šolskimi počitnicami) zapre posamezen del vrtca (vhod), s tem, da zagotovi vključitev otrok v drugi del vrtca.

Po predhodni najavi bo vrtec zaprt ob organizaciji strokovne ekskurzije zaposlenih, času krajših počitnic in ob drugih nepredvidljivih situacijah, če v tem času ne bo prijavljenih najmanj 10 otrok.
Oddelki in strokovni kader v šolskem letu 2026/2027
	1. Homogen oddelek otrok, starih od 1 do 2 leti (12+2)

Št. otrok:  14     

Strokovne delavke: Alenka Novak, Klavdija Divjak Ferčec



	2. Homogen oddelek otrok, starih od 1 do 2 leti (12+2)

Št. otrok:  14

Strokovne delavke: Simona Žižek, Dragica Koroša 



	3. Kombinirani  oddelek otrok, starih od 2 do 4 leta (17)

Št. otrok: 16 / 1 prosto mesto

Strokovni delavki: Sonja Stolnik, Katja Mertuk

	4. Homogen  oddelek otrok, starih od 2 do 3 leta  (12+2)

Št. otrok:  14

     Strokovne delavke: Melita Karas, Anja Sovič

	5. Homogen oddelek otrok, starih od  4 do 5 let (22)

Št. otrok: 22

     Strokovni delavki: Karolina Koroša, Brigita Cmager

	6. Homogen  oddelek otrok, starih od 3 do 4 leta (17+2), 

Št. otrok:  19

     Strokovne delavke:  Jasmina Belec, Nina Osvald

	7. Homogeni oddelek otrok, starih od 4 do 5 let (22+1)

Št. otrok: 23

     Strokovne delavke: Tadeja Virag, Nataša Belec

	8. Homogen  oddelek otrok, starih od 5 do 6 let (22+1)

Št. otrok:  22  / 1 prosto mesto

Strokovne delavke:  Barbara Marinič, Monika Špindler in Renata Slavinec Berden


Tehnično osebje vrtca:

- kuharica: Nina Korenjak Duh

- pomočnici kuharice: Laura Slavič, Viktorija Vogrinec

- čistilka: Katarina Koren, Viktorija Vogrinec

- hišnica: Monika Jakhelj

Pomočnica ravnateljice za vrtec: 

Renata Slavinec Berden, dipl. vzg .

e-mail: vrtec-krizevci@guest.arnes.si   

Telefon: 02 5888 290 

Mobitel: 031 661 503  
Ravnateljica: 

Vasilija Stolnik, univ. dipl. ped. in soc. kult.

e-mail: os-krizevci@guest.arnes.si

e-mail: vasilija.stolnik@guest.arnes.si   
Telefon: 02 5888 031 
	Računovodkinja: Sonja Trstenjak, dipl. ekon.
	02 5888 034

	Poslovna sekretarka: Maja Potrč, ekon.
	02 5888 034

	Poslovna sekretarka: Tadeja Obronek, univ. dipl. ekon.
	02 5888 030

	Svetovalna delavka: Lidija Žabot, univ.dipl. ped.. 

                                     Urška Meolic Kotnik, mag. psih.
	02 5888 032


 Ravnateljica, računovodstvo in svetovalna delavka se nahajajo v prostorih Osnovne šole Križevci. 

Telefonske številke v vrtcu:

	Kuhinja 
	    02 5888 291

	Vodja vrtca
	    02 5888 290

	Igralnica 1. starostnega obdobja (vhod 1)
	    02 5888 293

	Igralnica 2. starostnega obdobja (vhod 2)
	    02 5888 294


Spletna stran vrtca: 

www.vrtec-krizevci.si
II. VIZIJA VRTCA

»VARNO IN SPODBUDNO UČNO OKOLJE ZA VSAKEGA OTROKA V UČEČI SE SKUPNOSTI.«
POSLANSTVO:

· nuditi otrokom in staršem zdravo,  spodbudno, prijazno in prijetno učno okolje,

· upoštevati želje in potrebe staršev otrok, ki so nam zaupani v varstvo,

· upoštevati vsakega posameznika, njegove razvojne značilnosti in posebnosti ter njegove  zmožnosti,

· slediti načrtovanim vsebinam v skladu z optimalnimi pogoji dela v oddelkih.

TEMELJNE NALOGE VRTCA:

· pomoč staršem pri celoviti skrbi za otroke,

· izboljšanje kvalitete življenja družin in otrok,

· soustvarjanje pogojev za razvoj otrokovih telesnih, duševnih in socialnih sposobnosti.

Vrtec predstavlja eno izmed oblik razbremenitve staršev z namenom, da jim nudi pomoč pri skrbi, vzgoji in učenju otroka, omogoča njihovo zaposlitev ter ustvarja pogoje za optimalen razvoj otrokovih sposobnosti. S tem se otroci primerno telesno in duševno razvijajo, se socializirajo in se igrajo z vrstniki. Preko igre se učijo in ustvarjajo, hkrati pa si razvijajo pozitiven odnos do sveta, ki jih obdaja, ter življenja in zakonitosti v njem. Pridobivajo si  zdrave življenjske navade, smotrne poglede in vedenjske vzorce ter pozitivne izkušnje. Poznavanje otrokovega razvoja predstavlja pomemben okvir za oblikovanje koncepta predšolske vzgoje v vrtcu, kar je še posebej pomembno pri pripravi kurikula za predšolske otroke. 

Kurikulum za vrtce (2025) je nacionalni dokument, ki je bil sprejet 20. 2. 2025 na Strokovnem svetu RS za splošno izobraževanje in predstavlja strokovno podlago za delo v vrtcih. Prenovljen je bil na podlagi sprejetih Izhodišč za prenovo kurikuluma za vrtce (2022). Predhodnega Kurikuluma za vrtce (1999) konceptualno ne spreminja, temveč ga nadgrajuje.

V Kurikulumu za vrtce so napisani cilji kurikuluma za vrtce in iz njih izpeljana načela uresničevanja ciljev.

V njem so prepoznavna temeljna načela in cilji predšolske vzgoje, pa tudi spoznanja, da otrok razume in dojema svet celostno, da se razvija in uči v aktivni povezavi s svojim socialnim in fizičnim okoljem, da v vrtcu v interakciji z vrstniki in odraslimi razvija lastno družbenost in individualnost« (povzeto po Kurikulumu za vrtce).

Navedenih dejstev se strokovni delavci vrtca Križevci močno zavedamo, zato po teh smernicah tudi opravljamo svoje poslanstvo. To uresničujemo preko nalog in projektov, v katere smo vključeni ter veščin in sposobnosti, ki smo si jih pridobili skozi izobraževanja in usposabljanja.
Ob izvajanju kurikuluma  tako upoštevamo naslednje cilje:

◦ Vsem otrokom zagotavljati okolje za dobro počutje, čustveno varno navezanost ter ustrezne pogoje in spodbude za celovit razvoj, pridobivanje novih izkušenj, spretnosti in znanja.

° Otrokom omogočati pogoste in kakovostne medsebojne socialne odnose, delovanje v skupini in družbi ter spodbujati razvoj samozavedanja in empatije, socialnega razumevanja, spretnosti sporazumevanja in pogovarjanja ter sodelovanja.

° Pri otrocih spodbujati oblikovanje temeljnih družbenih norm in vrednot, kot so človekove pravice in dolžnosti, enakost, svoboda, strpnost, odgovornost do sebe, drugih živih bitij in okolja, spoštovanje dogovorjenih pravil. 
° Otrokom zagotavljati pogoje za ozaveščanje o individualnih in skupinskih razlikah in njihovo izražanje ne glede na spol, socialno, ekonomsko in kulturno ozadje, svetovni nazor, narodno in jezikovno pripadnost, posebnosti v razvoju. 
° Omogočati razvojno inovativno, fleksibilno in uravnoteženo izvedbo dejavnosti kurikuluma za vrtce v različnih programih za predšolske otroke.

° Vzgojiteljicam omogočati uporabo različnih metod, pristopov in vsebin za spodbujanje razvoja in učenja otrok, upoštevajoč razvojne značilnosti in potrebe različno starih otrok, spoznanja vzgojno-izobraževalnih ter drugih znanstvenih ved, s posebnim poudarkom na otroški igri.

° Vzgojiteljicam omogočati avtonomno in strokovno odgovorno delo v vrtcu, ki naj temelji na samoevalvaciji.

° Razumeti čas in prostor kot dva ključna elementa kurikuluma, ki otroku omogočata varnost, izbiro, individualno izražanje in tudi možnost umika.

° Vzpostavljati kakovostno, sistematično in sprotno informiranje staršev v vrtec vključenih otrok, sodelovanje s starši pri načrtovanju in izvajanju posameznih dejavnosti v vrtcu, v korist otrok in upoštevajoč strokovno avtonomijo vrtca.

Hkrati sledimo naslednjim načelom za uresničevanje ciljev kurikula:

1. NAČELO ZAGOTAVLJANJA OTROKOVE VKLJUČENOSTI IN MOŽNOSTI ZA UČENJE NA RAZLIČNIH PODROČJIH DEJAVNOSTI.

2. NAČELO SPODBUJANJA KOMUNIKACIJE, RAZLIČNIH NAČINOV IZRAŽANJA TER GOVORNOJEZIKOVNEGA RAZVOJA.

3. NAČELO ZAGOTAVLJANJA ENAKIH MOŽNOSTI, PREPOZNAVANJA IN UPOŠTEVANJA RAZLIČNOSTI MED OTROKI IN DRUŽINAMI, INKLUZIJE IN MEDKULTURNOSTI.

4. NAČELO SISTEMATIČNEGA VZGAJANJA ZA TEMELJNE DRUŽBENE NORME IN VREDNOTE.

5. NAČELO ODPRTOSTI KURIKULUMA, AVTONOMNOSTI IN STROKOVNE ODGOVORNOSTI.

6. NAČELO URAVNOTEŽENOSTI IN USKLAJENOSTI TER MOŽNOSTI IZBIRE.

7.  NAČELO STROKOVNE UTEMELJENOSTI KURIKULUMA.

8. NAČELO RAZVOJNO-PROCESNEGA PRISTOPA.

9. NAČELO HORIZONTALNE IN VERTIKALNE POVEZANOSTI.

10. NAČELO SODELOVANJA S STARŠI.

11.  NAČELO SODELOVANJA Z OKOLJEM.

12.  NAČELO TIMSKEGA PRISTOPA.

13.  NAČELO TRAJNOSTNEGA RAZVOJA.

14.  NAČELO NADALJNJEGA IZOBRAŽEVANJA IN USPOSABLJANJA.

III. PROGRAMI V VRTCU

V šolskem  letu 2025/2026 v vrtcu izvajamo  naslednji program:

1. Celodnevna vzgoja in varstvo otrok od 1. do 3. leta 

2. Celodnevna vzgoja in varstvo otrok od 3. do 6. leta
Celodnevni program traja od 6 do 9 ur za otroke od starosti 11 mesecev naprej do vstopa v šolo. Program obsega vzgojo, varstvo in prehrano otrok.
Pri izvajanju tega programa upoštevamo naslednje:

· značilnosti otrokovega razvoja, njegove interese ter potrebe posameznega otroka od vstopa v vrtec do vstopa v šolo,
· razlike med otroki glede na razvoj otrokove osebnosti in sposobnosti,
· vrste znanj in sposobnosti, ki jih spodbujamo in nadgrajujemo,
· individualnost glede na specifiko otrokove družine.
Kvalitetne vzgojne dejavnosti načrtujemo tako, da so primerne starosti posameznika in hkrati skladne s skupino v katero je otrok vključen. Vsebine, metode in oblike dela so naravnane na spodbujanje aktivnosti, zadovoljevanje želja in interesa otrok.

Vzgojne dejavnosti načrtujemo in izvajamo vzgojiteljice, pomočnice vzgojiteljic, drugi delavci vrtca, zunanji sodelavci in starši. Vključevanje slednjih ni le vsebinska popestritev, temveč bogat prispevek k raznolikosti in obogatitvi znanj ter različnih vzgojnih in učnih pristopov.

OBOGATITVENI PROGRAMI  (za predšolske otroke)

Programe skozi celo šolsko leto izvajajo strokovne delavke vrtca, ob tem pa upoštevajo želje, interese ter starost otrok.

· ZGODNJE UČENJE NEMŠKEGA JEZIKA
· GIBALNE URICE
· UMETNIŠKE URICE

· PLESNO USTVARJALNE DELAVNICE
Obogatitvene dejavnosti so dejavnosti, ki sodijo v izvedbeni kurikulum posameznega vrtca in jih vrtec izvaja občasno, daljši ali krajši čas, odvisno od izvedbenega kurikula vrtca, interesa otrok in želje staršev. Načrtujejo in izvajajo jih strokovne delavke vrtca v času izven predpisane delovne obveznosti vzgojiteljic in pomočnic vzgojiteljic in so skladne s cilji in načeli kurikula za vrtce. 

Čas in način izvedbe teh dejavnosti bodo izvajalke določile pred začetkom izvajanje in vas bodo o tem obvestile. Izvajanje in terminska usklajenost pa bosta določena v skladu z Letnim delovnim načrtom enote vrtca (tedensko ali mesečno ali glede na letni čas).

Dodatni obogatitveni programi se izvajajo v okviru letnega delovnega načrta oddelka:

· Cici in eko bralna značka
· športni program Mali sonček 

· Cici vesela šola

· skupne dejavnosti in aktivnosti v sodelovanju z OŠ Križevci, GFML Ljutomer, GŠ Ljutomer  in  različnimi lokalnimi društvi.

NADSTANDARDNI PROGRAMI

Programe izvajajo zunanji sodelavci, stroške le-teh pa krijejo starši. 

· tečaj juda 

· plavalni tečaj  v mesecu aprilu 2027
· vrtec v naravi v mesecu maju 2027
Nadstandardni programi so dejavnosti, ki jih izvajajo zunanji sodelavci in ne smejo posegati v program vrtca. Lahko se izvajajo šele takrat, ko se spraznijo posamezni prostori vrtca. Te dejavnosti ne smejo motiti izvajanja kurikula.

Otroci, za katere se starši odločijo, da obiskujejo dodatno, nadstandardno dejavnost, se po končani dejavnosti v oddelek ne vračajo, ampak jih prevzamejo starši.

V VRTCU PRAZNUJEMO IN OBELEŽUJEMO TUDI:

· rojstne dneve otrok

· prihode letnih časov

· teden otroka v mesecu oktobru

· tradidcionlni slovenski zajtrk

· mednarodni dan strpnosti

· praznični december 

· kulturni praznik

· norčavi pust

· valentinovo

· materinski dan

· dan babic in dedkov 

· veliko noč

· dan zemlje

· zaključek predšolske bralne značke

· zaključek šolskega leta in slovo od otrok, ki gredo v šolo

DRUGE NALOGE VRTCA

Vzgoja za ohranjanje in varovanje zdravja

a) Zdravja kot vrednote se moramo zavedati že zelo zgodaj. Zato skrbimo za:
· prijetne medsebojne odnose v skupini, v vrtcu, s starši,

· kulturo govora,

· pravilno prehrano,

· bivanje na prostem,

· kulturno-higienske navade,

· izvajanje športnega programa Mali sonček

· pestre jedilnike.

Rok: skozi celo leto

Nosilec: strokovno in tehnično osebje vrtca

b) Zobozdravstvena vzgoja

· Pregled pri zobozdravniku (enkrat letno – predšolski otroci).
· Praktični prikaz pravilnega umivanja zob (trikrat letno).
· Sodelovanje v programu Zobni alarm.
Rok: po dogovoru z zobno asistentko in zobozdravnikom

Nosilec: strokovne delavke 2. starostnega obdobja v  sodelovanju z zobozdravstveno ambulanto.

c) Varnost v prometu

· Sodelovanje s Policijsko postajo Ljutomer.

· Sodelovanje v projektu Pasavček (agencija RS za varnost prometa).

Rok: v mesecu izvajanja projekta

Nosilec: policist, strokovne delavke vrtca

d) Požarna varnost

· Obisk gasilcev  in evakuacijska vaja v vrtcu.

Rok: mesec oktober

Nosilec: ravnateljica Vasilija Stolnik, Renata Slavinec Berden in  lokalno gasilsko društvo

IV. PREDNOSTNE NALOGE IN PROJEKTI V ŠOLSKEM LETU 2026/2027
	Področje izboljšave
	DOSEŽKI OTROK V RAZVOJU IN UČENJU

	Standard

Kazalnik
	OTROCI NAPREDUJEJO NA PODROČJU GIBALNEGA RAZVOJA IN SE UČIJO SKRBETI ZA ZDRAVJE.


	
	OTROCI RAZVIJAJO GIBALNE ZMOŽNOSTI IN SPRETNOSTI.

	Cilj
	· RAZVIJATI IN IZBOLJŠATI NARAVNE OBLIKE GIBANJA.

· POGOSTEJŠE NAČRTOVANJE DEJAVNOSTI ZUNAJ PROSTOROV VRTCA (travnik, gozd, sprehodi…) IN V KORELACIJI Z DRUGIMI PODROČJI KURIKULUMA

	Kakšen bo rezultat, ko bo cilj dosežen?

Kaj bodo otroci in strokovni delavci delali drugače?
	· Velika večina otrok oziroma vsi otroci bodo razvijali naravne oblike gibanja (1. starostno obdobje) in izboljšala naravne oblike gibanja (2. starostno obdobje).

· V vseh oddelkih vrtca 2. starostnega obdobja se bo izvajalo več načrtovanih dejavnosti izven notranjih in zunanjih prostorov vrtca in povečal se bo odstotek izvedenih dejavnosti zunaj vrtca korelacija gibanje-druga področja Kurikulima.

· Strokovni delavci bodo več načrtno opazovali in na podlagi tega načrtovali ter natančneje analizirali stanje v oddelkih.


	Področje izboljšave
	VARNO IN SPODBUDNO UČNO OKOLJE

	Standard

Kazalnik
	V VRTCU VSEM ZAGOTAVLJAMO VKLJUČENOST TER FIZIČNO IN PSIHOSOCIALNO VARNOST.



	
	V VRTCU NE DOPUŠČAMO NASILJA.

	Cilj
	· ZMANJŠATI ŠTEVILO KONFLIKTOV V ODDELKIH S PREHODOM IZ REAKTIVNEGA REŠEVANJA V NAČRTNO RAZVIJANJE SOCIALNO-ČUSTVENIH KOMPETENC OTROK TER MORALNEGA RAZUMEVANJA IN PRESOJANJA. 



	Kakšen bo rezultat, ko bo cilj dosežen?

Kaj bodo učenci in strokovni delavci delali drugače?
	· Otroci bodo razvijali prečne zmožnosti (socialne zmožnosti in spretnosti, čustveno doživljanje in izražanje, sporazumevalne zmožnosti, metaspoznavne zmožnosti (otrok razume vzrok-posledica) in moralno razumevanje in presojanje.

· Manj bo konfliktnih situacij in nasilnih reševanj le-teh.

· Strokovni delavci bodo več načrtovali dejavnosti za razvijanje vseh omenjenih prečnih zmožnosti.


	Področje izboljšave
	PROFESIONALNO UČENJE IN DELOVANJE UČITELJEV

	Standard

Kazalnik
	VZGOJITELJ USMERJA UČENJE TAKO, DA OTROKU OMOGOČA OPTIMALNE DOSEŽKE IN CELOSTNI RAZVOJ.



	
	VZGOJITELJ VODI VZGOJNO-UČNI PROCES TAKO (FORMATIVNO SPREMLJANJE), DA OTROKU OMOGOČA PRIDOBIVANJE IN IZKAZOVANJE KAKOVOSTNEGA ZNANJA, SPRETNOSTI IN PREČNIH ZMOŽNOSTIH OZ. SPRETNOSTI.



	Cilj
	ELEMENTI FORMATIVNEGA SPREMLJANJA VSAK DAN V VSEH ODDELKIH S POUDARKOM NA DELU V MANJŠIH SKUPINAH

(s čimer bomo zagotovili večjo vidnost »tišjih otrok«, aktivno vlogo ter individualiziran pristop za optimalen razvoj vsakega posameznika).

	Kakšen bo rezultat, ko bo cilj dosežen?

Kaj bodo učenci in strokovni delavci delali drugače?
	· Lažje in pogostejše spremljanje otrok, izhajanje iz otrok.

· Poznavanje močnih področij  in poznavanje izzivov vsakega posameznika.

· Krepitev medvrstniškega učenja ("otrok uči otroka").

· Zaradi manjših skupin manjša senzorna preobremenjenost (hrup, gneča), upad števila fizičnih in verbalnih konfliktov med otroki.

· Več aktivne vključenosti v načrtovanje in pri dejavnostih,  več različnega zbiranja dokazov, podajanje kvalitetnih povratnih informacij in vrednotenja skupaj z otroki.


KURIKULARNA PRENOVA

V šolskem letu 2026/2027 bomo posebno pozornost namenili uresničevanju novega Kurikuluma za vrtce (2025), ki je strokovna podlaga za načrtovanje, izvajanje in vrednotenje vzgojno-izobraževalnega dela v vrtcu. Novi Kurikulum za vrtce, ki je v veljavi od 1. septembra 2025, nadgrajuje dosedanja kurikularna izhodišča ter prinaša sodobna spoznanja o otrokovem razvoju, učenju in kakovostni predšolski vzgoji.

Uvajanje novega Kurikuluma bo potekalo na ravni celotnega vrtca in posameznih oddelkov. 

V šolskem letu 2026/2027 bomo v okviru uvajanja novega Kurikuluma za vrtce posebno pozornost namenili prečnim zmožnostim ter njihovemu načrtnemu vključevanju v vzgojno-izobraževalni proces.

Prečne zmožnosti bomo povezali s področjem kakovosti VARNO IN SPODBUDNO UČNO OKOLJE, v okviru standarda:

»V vrtcu vsem zagotavljamo vključenost ter fizično in psihosocialno varnost.«
Cilj je prečne zmožnosti načrtno prepoznavati, spodbujati in razvijati v vsakodnevnih situacijah ter pri tem zagotavljati okolje, v katerem se vsak otrok počuti varno, sprejeto, vključeno in ima možnost aktivnega sodelovanja.

NAČIN URESNIČEVANJA

Strokovne delavke bodo mesečno izvajale načrtovane sklope dejavnosti, pri katerih bodo v ospredje postavile izbrane prečne zmožnosti. Pri načrtovanju bodo izhajale iz razvojnih značilnosti, potreb, interesov in zmožnosti otrok ter značilnosti posamezne skupine.

Prečne zmožnosti bodo strokovne delavke načrtno vključevale v:

· načrtovanje vzgojno-izobraževalnega dela – opredelitev prečne zmožnosti in načinov njenega razvijanja;

· pripravo na izvedbo dejavnosti – načrtovanje spodbud, dejavnosti, vprašanj, materialov in učnega okolja;

· izvedbo – spremljanje otrokovega sodelovanja, odzivanja, izražanja, samostojnosti in vključevanja;

· evalvacijo – refleksijo o doseganju načrtovanih namenov, odzivih otrok ter možnostih za nadaljnje spodbujanje prečnih zmožnosti.

Pomemben del ostajajo kolegialne hospitacije, ki bodo namenjene učenju drug od drugega, strokovni izmenjavi, refleksiji in skupnemu razvijanju kakovostne pedagoške prakse.

Uresničevanje kurikularne prenove bomo spremljali preko:

· priprav in evalvacij strokovnih delavk;

· izvedenih sklopov dejavnosti s poudarkom na prečnih zmožnostih;

· kolegialnih hospitacij in refleksij po hospitacijah;

· strokovnih aktivov in izmenjave primerov dobre prakse;

· skupne refleksije in samoevalvacije na ravni vrtca.

Prečne zmožnosti razumemo kot znanja in spretnosti, ki se jih otrok uči in razvija na vseh področjih dejavnosti. Področja dejavnosti (družba, gibanje, jezik, narava, matematika in umetnost), ki so med seboj prepletajo, povezujejo tudi prečne zmožnosti in spretnosti (skrb za zdravje in dobro počutje, socialne zmožnosti in spretnosti, čustveno doživljanje in izražanje, sporazumevalne zmožnosti, metaspoznavne zmožnosti, domišljija in ustvarjalno izražanje, moralno razumevanje in presojanje, medijska pismenost).

PROGRAMI V KATERIH SODELUJEMO V ŠOLSKEM LETU 2026/27
SODELOVANJE V PROGRAMU NIJZ, OE MS ZDRAVJE V VRTCU

Z aktivnostmi sledimo dvema temeljnima ciljema programa:

· oblikovanje vrtčevskega okolja kot skupnosti, ki je zavezana skrbi za dobro počutje in zdravje ter utrjevanju pozitivnega odnosa do zdravja in 

· delovanje v smeri zmanjševanja nastanka bolezni in poškodb.

Letošnja rdeča nit je MALE ROKE GRADIJO VELIKA PRIJATELJSTVA

Koordinatorica: Barbara Marinič

SODELOVANJE V PROGRAMU ZAVODA ZA ŠPORT RS MALI SONČEK

      Gibalni/športni program Mali sonček je namenjen otrokom od drugega do šestega leta starosti. 

      Njegov namen je obogatiti program na področju gibanja v vrtcu s sodobnimi gibalnimi/športnimi vsebinami. Poudarek daje igri in vadbi, ki naj bo prijetna in prilagojena otroku. 

      Z gibanjem otrok zaznava in odkriva svoje telo, preizkuša, kaj telo zmore, doživlja veselje in ponos ob razvijajočih se sposobnostih in spretnostih ter gradi zaupanje vase. Gibanje daje otroku občutek ugodja, varnosti, veselja, skratka dobrega počutja.

      Sodelujejo vsi oddelki vrtca, razen oddelkov 1-2 leti.

      Koordinatorica: Karolina Korošak

SODELOVANJE V MEDNARODNEM PROGRAMU EKO ŠOLA


Sodelujemo v uveljavljenem programu celostne okoljske vzgoje in izobraževanja, namenjen spodbujanju in večanju ozaveščenosti o trajnostnem razvoju.

Tudi v tem šolskem letu bomo sledili usmeritvam in ciljem Ekošole, ki smo si jih zadali v okviru Eko akcijskega načrta. 

V mesecu oktobru bomo obnovili našo ekolistino.

Izvajali bomo aktivnosti po naslednjih temah:

· LEAF – Znanje o gozdovih (Barbara Marinič, Monika Špindler, Renata Slavinec Berden)

· SEMENA IN VRTOVI (Jasmina Belec, Nina Osvald)

· EKO-PAKET (Sonja Stolnik, Katja Mertuk, Renata Slavinec Berden)

· HRANA NI ZA TJAVENDAN (Nina Osvald)

· MLEKASTIČNO (Melita Karas, Anja Sovič)

· EKOBRANJE ZA EKOŽIVLJENJE (Nina Osvald)

PREDŠOLSKA BRALNA ZNAČKA

Osnovni namen programa je spodbujanje družinskega branja v otrokovem predšolskem obdobju in podpora pri sistematičnem spodbujanju razvoja bralne kulture in bralne pismenosti.

Mentorice: Tadeja Virag, Barbara Marinič, Karolina Korošak in Jasmina Belec

TURIZEM IN VRTEC – Z igro do prvih turističnih korakov

Z igro do prvih turističnih korakov je turistični projekt, v okviru katerega najmlajši v vrtcih odkrivajo znamenitosti svojega kraja.

Mentorica: Barbara Marinič

V. PRAVICE STARŠEV IN OTROK TER NAČINI ZAGOTALJANJA PRAVIC

Vrtec je institucija, ki mora skrbeti za uresničevanje temeljnih otrokovih pravic. V demokratični državi zastopajo otrokove pravice starši oziroma njihovi zakoniti zastopniki. Otrokom, vključenim v javne vrtce, zagotavlja država možnost za optimalen razvoj ne glede na spol, socialno in kulturno poreklo, veroizpoved, narodno pripadnost, telesno in duševno konstitucijo.
Optimalen razvoj vključuje tudi možnost poglobljenega razvoja na določenem področju.
Uresničevanje zahtev po enakih možnostih ni mogoče brez upoštevanja razlik in pravic do izbire in drugačnosti, ki jo mora omogočiti organizacija življenja in dela v vrtcu. Pri otrocih je to povezano z vzgojo za strpnost, solidarnost in odgovornost ter s postopnim razvijanjem kritičnega duha, osebnih odločitev in avtonomne presoje. Javni vrtci so svetovno-nazorsko nevtralni.
Starši imajo pravico do vpogleda v programe za predšolske otroke (kurikulum), do obveščenosti o življenju in delu v vrtcu in pravico do zaščite zasebnosti s poudarkom na varstvu osebnih podatkov.
Starši imajo pravico do sodelovanja pri načrtovanju ter organiziranju življenja in dela v vrtcu in skupini, kar jim mora vrtec formalno omogočiti. Pri tem morajo upoštevati meje svojega soodločanja in ne smejo posegati v strokovno avtonomnost vrtca.
Ob vstopu otroka v vrtec lahko ta staršem omogoči postopno uvajanje otrok v vrtec, ko imajo urejeno ustrezno dokumentacijo (potrdilo pediatra o zdravstvenem stanju otroka) tako, da smejo biti skupaj z njim v skupini v obdobju, ki lahko traja več tednov.

VI. OBVEZNOSTI STARŠEV DO VRTCA

· S svojim ravnanjem, vedenjem in delom prispevate h kvaliteti programa in ugledu vrtca.
· Za nastale konfliktne situacije in probleme poiščete možnost reševanja znotraj vrtca ali v pristojnih institucijah.
· Z zagotavljanjem spremstva otrok v vrtec in iz vrtca skrbite za otrokovo varnost ob prihodu v vrtec in odhodu domov.
· Upoštevajte in redno plačujte ceno programa na osnovi Pravilnika o plačilih staršev za programe v vrtcih.
· Upoštevajte sprejete dogovore in pravila vrtca glede poslovnega časa. 
· Posredujte natančne podatke, v računovodstvo in strokovnim delavkam v oddelku (naslov in telefonska številka).
· Upoštevajte strokovno avtonomnost vrtca.
· Preberite vam namenjena obvestila na oglasnih deskah, v eAsistentu in na spletnih straneh vrtca.
· Priporočamo vam, da otroka pripeljete do 8. ure, zaradi nemotenega izvajanja načrtovanih dejavnosti.
Za dobro sodelovanje in boljšo kvaliteto otrokovega bivanja v vrtcu  upoštevajte naslednja pravila:

· Sporočite nam otrokovo odsotnost iz vrtca.
· Zdravila naj otrok dobiva doma, v vrtcu pa le takšna, ki jih predpiše zdravnik in so življenjskega pomena za otroka.
· Vaš točen naslov in telefonska številka nam bosta koristila, v primeru, da vas bomo morali nujno poklicati.
· Če se bo vaš otrok v vrtcu zmočil ali mu bo vroče, ga moramo preobleči v rezervna oblačila, ki jih poiščemo v nahrbtniku vašega otroka v garderobi.
· Skupna druženja staršev, otrok in pedagoških delavcev vrtca so prijetna, vendar bodo še bolj, če nam boste pomagali še vi in skrbeli za varnost svojega otroka (pa tudi drugih), saj so otroci v takih trenutkih aktivni, razposajeni pa tudi neodgovorni za svoja dejanja.
· Ko pridete po otroka, poiščite stik z vzgojiteljico ali pomočnico vzgojiteljice, pozanimajte se o tem, kako je otrok preživel dan v vrtcu. Morda vam mora kaj zaupati tudi katera izmed njiju.
· Otroci lahko prinašajo svoje igrače v vrtec po dogovoru s strokovnima delavkama v oddelku, saj imajo tako stik z domom in družino. Ne dajajte mu dragih igrač, ker ne moremo zagotoviti, da bodo ostale nepoškodovane in ne dajajte mu igrač, ki ponazarjajo nasilje, in takšnih, s katerimi bi lahko ogrozil svojo ali varnost drugih otrok (pištole, sablje, noži ...).
· Zlatnina in razni nakit, ki jo nosijo otroci, se v vrtcu lahko izgubi, strgajo, zlomijo, hkrati pa ogrozijo varnost otrok. Želimo, da otroci v vrtcu ne nosijo verižic, prstanov, zapestnic, uhanov ipd.
· V vrtcu ne dovolimo žvečilnega gumija, ker so otroci v nenehnem gibanju in pogovarjanju.
ODGOVORNOST DO DELAVCEV VRTCA

· Spoštujmo kompetentnost, avtonomijo, iniciativnost, ustvarjalnost delavcev v vrtcu.
· Spoštujmo pravico do zasebnosti delavcev v vrtcu in do nedotakljivosti njihove osebne integritete.
· Negujmo strpne medsebojne odnose brez predsodkov glede rase, vere, nacionalne in etnične pripadnosti, starosti, premoženja, političnega prepričanja ali  življenjskega sloga delavca vrtca.
· Če opazimo neetično ali nekompetentno ravnanje delavca v vrtcu, na to opozorimo delavca vrtca ali vodilnega v vrtcu; s svojim ravnanjem, vedenjem in delom prispevamo h kvaliteti in ugledu vrtca.
· Ocena ali presoja neetičnega ali nekompetentnega ravnanja mora temeljiti na dejstvih in biti pomembna z vidika otroka, interesov družine in programa vrtca.

VII. NAČINI POVEZOVANJA IN SODELOVANJA S STARŠI

Sodelovanje med vrtcem in starši je pomemben vidik kakovosti predšolske vzgoje. Prav to sodelovanje veliko prispeva k ustreznemu dopolnjevanju družinske in institucionalne vzgoje.

Vsaka pomoč staršev je dobrodošla in vsako njihovo zadovoljstvo kot tudi zadovoljstvo njihovega otroka nam  je v veselje in spodbuda za naše nadaljnje delo na pedagoškem področju. 

Sodelujemo pri načrtovanju in uresničevanju programa v vrtcu, skupnih nalog ali projektov. S svojim ravnanjem in vedenjem prispevamo k uresničevanju ciljev programa sodelovanja s starši. Negujemo in razvijamo sodelovanje s strokovnimi in vodilnimi delavci v vrtcu v smislu medsebojnega izmenjavanja spoznanj, vedenj, izkušenj in informacij, ki so pomembne z vidika otroka, njegovega razvoja ter kvalitete otrokovega življenja v vrtcu in družini.
Sodelovanje s starši si zamišljamo kot nujen pogoj za dopolnjevanje družinske in institucionalne vzgoje.
Starši imajo pravico sodelovati pri načrtovanju življenja in dela v vrtcu in v oddelku ter po dogovoru z vzgojiteljico aktivno sodelovati pri vzgojnem delu, vendar ob upoštevanju strokovne avtonomnosti vrtca.

Starši imajo pravico do postopnega uvajanja otroka v vrtec in možnost dogovora o najbolj sprejemljivem načinu vključevanja svojega otroka v vrtec.

Stalnemu obveščanju staršev o tem, katere dejavnosti potekajo in kako se odvijajo aktivnosti v vrtcu, pa so namenjene oglasne deske pred igralnicami in ob vhodu v vrtec kot tudi spletna stran vrtca.

Z VAMI STARŠI SODELUJEMO:

· na roditeljskih sestankih (skupnih, oddelčnih),
· ob individualnih pogovorih ob prihodu ali odhodu otroka,
· na pogovornih urah v oddelkih,
· na predavanju, kamor povabimo strokovnjaka s področja vzgoje,   
· na srečanjih in skupnih druženjih otrok, staršev in pedagoških delavcev v dopoldanskem ali popoldanskem času (ustvarjalne delavnice, delovne akcije,…)
· v času uvajanja otrok v vrtec (vsakodnevno po nekaj ur v dopoldanskem času),
· na svetu staršev, kjer boste starši povedali svoja mnenja, želje, potrebe, pohvale, opozorila (svet staršev ima po enega predstavnika iz vsakega oddelka v vrtcu),
· pri sodelovanju staršev ob neposrednem delu v skupini vašega otroka. Starši lahko sodelujete kot izvajalci   posameznih dejavnosti (različni poklici, interesne dejavnosti ...) ali pa se nam pridružite na popoldanskih skupnih srečanjih, kjer boste svojega otroka spoznavali še v drugačnih situacijah,
· pri zbiranju različnega materiala ali pri zbiranju sponzorskih/donatorskih sredstev za namene vrtca.
V Svet staršev se združujejo predstavniki staršev iz oddelkov vrtca (v vsakem oddelku se na prvem oddelčnem sestanku izvoli po en predstavnik) in sodelujejo pri odločanju o zadevah širšega pomena.

Svet staršev ima nalogo spodbujati starše in druge osebe, da se le-ti vključujejo v delo vrtca kot zunanji sodelavci, predlaga nadstandardne programe in dejavnosti, posreduje predloge, spodbude in kritike staršev ter rešuje problematiko različnih vsebin.

Predstavnika v Svet staršev izvolijo starši na 1. oddelčnem roditeljskem sestanku v mesecu septembru.

Člani Sveta staršev imajo sestanke v tekočem šolskem letu. Sestanek  skliče ravnateljica OŠ in vrtca, člane sveta staršev vrtca pa občasno skliče tudi pomočnica ravnateljice enote vrtca  med šolskim letom po potrebi,  glede na aktualno tematiko in tekoče zadeve ali morebitno problematiko v oddelkih vrtca.

Predstavniki oddelkov za svet staršev zavoda v šol. l. 2026/2027:

ODDELEK 1-2 LETI: TINA TRSTENJAK ŠTIBERC

ODDELEK 1-2 LETI: MARUŠA ŠTUHEC

ODDELEK 2-3 LETA: BARBARA HABJANIČ

ODDELEK 2-4 LETA: ANUŠA NEDELJKO

ODDELEK 3-4 LETA: DAMJAN PEVEC

ODDELEK 4-5 LET: POLONA REIŠL

ODDELEK 4-5 LET: ANJA ŽIGERT

ODDELEK 5-6 LET: ANDREJA NOVAK

NEKAJ POMEMBNIH INFORMACIJ
Vpis otrok v vrtec za novo šolsko leto  bo potekal v mesecu marcu 2027, vrtec pa vpisuje in sprejema otroke na podlagi prijav skozi vse leto, v kolikor so v vrtcu prosta mesta.

Ob vpisu otroka v vrtec starši izpolnijo vlogo za vpis otroka in z OŠ sklenejo pogodbo o določitvi  medsebojnih pravic vrtca in staršev. Vlogo za vpis najdete na spletni strani vrtca ali jo dobite v vrtcu.

Če je vpisanih v vrtec več otrok, kot je razpoložljivih mest, odloča o sprejemu v vrtec  Komisija za sprejem otrok na podlagi Pravilnika o kriterijih in načinu sprejemu otrok v vrtec. Komisijo imenuje ravnateljica šole in vrtca.

Starši vpisanih in sprejetih otrok boste v juniju in septembru vabljeni na roditeljski sestanek, kjer vam bodo posredovane vse potrebne informacije o vključitvi otroka v vrtec ter o samem delu in dejavnostih, ki jih vrtec izvaja.

Prav tako boste starši na novo vpisanih otrok v avgustu vabljeni na pogovorno uro s strokovnima delavkama v oddelku vašega otroka.

Pred vstopom v vrtec mora otrok opraviti zdravniški pregled pri pediatru, potrdilo o zdravstvenem stanju otroka pa starši oddate strokovnim delavkam v oddelku.

Če želite otroka izpisati iz vrtca, storite to do zadnjega dneva v mesecu, pred tem ko bo otrok prenehal obiskovati vrtec, in sicer pri pomočnici ravnateljice Enote vrtca ali v tajništvu šole, kjer izpolnite obrazec za izpis otroka iz vrtca. Otrok bo iz vrtca izpisan z naslednjim mesecem, potem ko ste oddali izpisnico iz vrtca.

V skladu z Zakonom o uveljavljanju pravic iz javnih sredstev (ZUPJS), Center za socialno delo glede na materialni položaj staršev določi plačilo za programe vrtca. Glede na določitev dohodkovnega razreda plačajo starši določen odstotek cene programa. 

Starši lahko uveljavljate znižano plačilo vrtca z vlogo, ki jo oddate na Center za socialno delo, občina pa v skladu z 

28. členom Zakona o vrtcih zagotavlja razliko med ceno programa in plačilom staršev. 

Za otroke, ki se vključijo v vrtec med šolskim letom, se znižano plačilo uveljavi z dnem, ko je otrok sprejet v vrtec, če starši na Centru za socialno delo oddajo vlogo en mesec pred vključitvijo otroka v vrtec. 

Vsako spremembo statusa otroka (izpis otroka, spremembo stalnega prebivališča, itd.) je potrebno v osmih dneh sporočiti Centru za socialno delo. 

V primeru odsotnosti otroka iz vrtca se za dneve odsotnosti (ne glede na vzrok odsotnosti) zniža cena vrtca za stroške neporabljenih živil. Tako znižana cena je osnova za plačilo staršev in razliko v ceni, ki jo krije občina glede na stalno prebivališče otroka. 

V primeru daljše odsotnosti otroka zaradi bolezni – strnjeno nad 15 delovnih dni – se ob predložitvi ustreznega zdravniškega potrdila staršem zaračuna 50 %, z odločbo o plačilu vrtca, določenega prispevka (velja samo za otroke s stalnim prebivališčem v Občini Križevci). 

V skladu z Zakonom o uveljavljanju pravic iz javnih sredstev (ZUPJS) in Zakonom za uravnoteženje javnih financ (ZUJF), starši, ki imajo v vrtec vključena dva otroka ali več, plačajo 

30 % plačila, ki jim je določeno kot znižano plačilo vrtca za drugega otroka, za vsakega nadaljnjega pa so oproščeni plačila vrtca.

V času počitniške odsotnosti v mesecu juliju in avgustu, se za vsak dan odsotnosti otroka, staršem odšteje celotni znesek dnevne oskrbnine. Finančna sredstva za pokrivanje stroškov v času odsotnosti otrok, zagotavlja Občina Križevci na podlagi izdanih računov vrtca (velja za starše s stalnim bivališčem v občini Križevci. Starši, ki imajo v vrtec vključena dva ali več otrok, lahko uveljavljajo dodatna znižanja le za najstarejšega otroka).


Starši plačajo največ 77% cene programa, v katerega je vključen otrok. To je polno plačilo programa.

Staršem, ki ne uveljavljajo znižanega plačila, izstavi vrtec račun v višini polnega plačila.

S 1. 9. 2021 se je uveljavila novela Zakona o vrtcih (Ur.l.RS, št. 18/21), ki ponovno vpeljuje pravico do brezplačnega vrtca za drugega otroka iz iste družine, ki je vključen v vrtec hkrati s starejšim sorojencem. Pravice do brezplačnega vrtca pa bodo deležni tudi vsi starši, ki imajo v vrtcu tretjega ali nadaljnjega otroka, ne glede na to, ali so starejši sorojenci še v vrtcu.

Družina je najpomembnejši in hkrati nepogrešljiv dejavnik pri vzgajanju otroka.  V družini se izoblikujejo osnovni temelji v življenju: ljubezen, zdravje, varnost, sreča ... ki so pomembni dejavniki pri otrokovi samostojnosti in odraščanju. V vrtcu te temelje dopolnjujemo z organizirano predšolsko vzgojo in na tak način bogatimo otroštvo.
Vrtec svoje vzgojne in izobraževalne naloge izpolnjuje

skozi igro otroka in različne dejavnosti, ki so vedno skrbno načrtovane, izhajajo iz potreb in razvojne stopnje otroka ter vodijo k natančno določenim ciljem. Osnovno vodilo pri našem pedagoškem delu je omogočiti otrokom varno in vzpodbudno učno okolje za razvoj njihovih ustvarjalnih potencialov. Ves naš napor je usmerjen v to, da so otroci zadovoljni, sproščeni in igrivi, da vsak dan z veseljem vstopajo v vrtec in da ga zapuščajo srečni.


Delujemo po načelih in ciljih Kurikula za vrtce.

Skupaj z vami  starši bomo lažje dosegli želene cilje,

se medsebojno povezali.

Otrokom in staršem želimo, da skupaj z zaposlenimi v vrtcu ustvarite polno čudovitih spominov na brezskrbne vrtčevske dni in skupaj sledimo istemu cilju – otroka naučiti samostojnosti, odgovornosti,
sprejemanja pravil in pozitivnih vrednot, ki veljajo v družbi.
Publikacijo vrtca pripravila pomočnica ravnateljice

enote vrtca Križevci:

Renata Slavinec Berden

 Beležke:
_______________________________________________________________________________________________________________________________________________________________________________________________________________________________________________________________________________________________________________________________

___________________________________________________________________________________________________________________________________________________________________________________________________________

_______________________________________________________________________________________________________________________________________________________________________________________________________________________________________________________________________________________________________________________________

_________________________________________________________________________________________________________________________________________________

Enote vrtca pri OŠ Križevci pri Ljutomeru











ŠOLSKO LETO 2026/2027














Organiziranost vrtca





VRTEC KRIŽEVCI PRI LJUTOMERU


Križevci 16 b 


9242 Križevci pri Ljutomeru





Tel.: (02) 5 888 263





Organizacijski in pedagoški vodja: 


Ines Pregl





Svetovalna delavka za vrtec in šolo:


Vasilija Stolnik





UPRAVA  VRTCA  IN   OŠ


 Tel.: (02) 5 888 030





Ravnatelj vrtca in OŠ:


 Marjan Topolnik





Tajnica: 


Maja Flisar





Računovodkinja:


 Sonja Trstenjak





Poslovalni čas vrtca





Vrtec je odprt od ponedeljka do petka vse dni v letu, razen med prazniki.





Poslovalni čas enote  vrtca  je od 5.30 do 16.00 ure.

